ตลท. ปลด SP หุ้น STAR หลังแจ้งซื้อกิจการไฟฟ้าด้วยการแลกหุ้น
ตลท. ปลด SP หุ้น STAR หลังแจ้งการเข้าซื้อกิจการไฟฟ้าด้วยการแลกหุ้นกับ “ไทย ฟิวเจอร์ เอ็นเนอร์ยี โฮลดิ้ง” หรือ TFEH ซึ่งภายหลังการแลกหุ้น TFEH จะเข้าถือหุ้นใน STAR 91.18%
12 ก.ค. 2559

ตลาดหลักทรัพย์แห่งประเทศไทย (ตลท.) ระบุว่า ตลท. ปลดเครื่องหมาย SP หุ้น บริษัท สตาร์ ซานิทารีแวร์ จำกัด (มหาชน) หรือ STAR ตั้งแต่การซื้อขายรอบเช้าวันนี้ (12 ก.ค.) หลังจากบริษัทได้เปิดเผยสารสนเทศสำคัญแล้ว
โดย STAR ได้แจ้งตลาดฯ เช้านี้ว่า เตรียมออกหุ้นเพิ่มทุนใหม่ 1.75 พันล้านหุ้น เสนอขายหุ้นละ 1.30 บาท ให้กับกลุ่มผู้ถือหุ้นของบริษัท ไทย ฟิวเจอร์ เอ็นเนอร์ยี โฮลดิ้ง จำกัด (TFEH) เพื่อใช้ชำระค่าหุ้นที่บริษัทจะเข้าซื้อกิจการทั้ง 100% ใน TFEH ซึ่งเป็นผู้ผลิตไฟฟ้าจากพลังงานแสงอาทิตย์ ด้วยมูลค่า 2.28 พันล้านบาท โดยภายหลังการเพิ่มทุนครั้งนี้ส่งผลให้ผู้ถือหุ้นของ TFEH เข้ามาถือหุ้นในบริษัทสัดส่วน 91.18% ซึ่งมีหน้าที่ต้องทำคำเสนอซื้อหุ้นทั้งหมด (เทนเดอร์ออฟเฟอร์) ต่อไป
 